O‘zbekiston milliy jamoasining karantindan keyingi dastlabki o‘rtoqlik uchrashuvidagi raqibi nomi ma’lum bo‘ldi. Bu haqda O‘FA rasmiy sayti xabar bermoqda. «O‘zbekiston milliy jamoasi JCh-2022 va Osiyo kubogi-2023 qo‘shma saralash bosqichidagi qoldirilgan uchrashuvlarni oktabr va noyabr oylarida o‘tkazadi. Ushbu bahslarga munosib tarzda tayyorgarlik ko‘rish maqsadida milliy jamoa uchun sentabr oyida Toshkentda o‘quv-mashg‘ulot yig‘ini tashkil etiladi. Mazkur yig‘in doirasida Vadim Abramov murabbiyligi ostidagi milliy jamoamiz Tojikiston bilan o‘rtoqlik o‘yini o‘tkazadi. Tojikiston futbol federatsiyasi bilan kelishgan holda, ushbu uchrashuv 4 sentabr kuni «Bunyodkor» stadionida bo‘lib o‘tishi belgilandi», - deyiladi rasmiy xabarda. Ma’lumot uchun, Tojikiston milliy jamoasini 2019 yildan buyon o‘zbekistonlik mutaxassis Usmon Toshev boshqarmoqda.